tartuNLP/wikipedia-smugri-20251201 huggingface dataset:
Kalevi Rahikainen

Kalevi Ferdinand Rahikainen (3. huhtikuuta 1927 Koskenpää – 9. huhtikuuta 1992 Espoo) oli suomalainen runoilija.
Rahikainen julkaisi esikoisrunokokoelmansa "Hyvää huomenta" vuonna 1958. Samoihin aikoihin hän liittyi myös jäseneksi taiteilijaryhmä Kiilaan. Rahikaisen runojen aiheina olivat sodanvastaisuus, kansalaissodan muistot ja myös kuoleman ja katoavaisuuden teemat.
Rahikainen kirjoitti vappu- ja joulurunoja eri ammattiyhdistyslehtiin ("Palkkatyöläinen", "Rakentaja", "Ahjo") ja hän toimi myös 1960-luvulta lähtien Porissa ilmestyneen "Satakunnan Työ" -lehden kolumnistina. Rahikainen julkaisi monet runokokoelmistaan omakustanteina, sillä hän halusi saada ne nopeasti julkaistua, ja lisäksi hänellä oli itsellään kirjapainoalan työkokemusta ja myös painokone käytettävissä. Omakustannekirjojen painosmäärät jäivät kuitenkin materiaalikulujen vuoksi pieniksi, keskimäärin noin 1000 kappaleeseen.
Sisilialainen barokki

Sisilialainen barokki on barokkiarkkitehtuurin Sisilian saarella, Italiassa, kehittynyt tyylisuunta, joka vaikutti 1600- ja 1700-luvuilla.
Sisilialainen barokki nousi nopeasti kukoistukseen, kun Sisiliassa jouduttiin laajoihin uudelleenrakennustöihin vuoden 1693 maanjäristyksen jälkeen. Aiemmin barokkityyliä oli käytetty Sisiliassa lähinnä paikallisesti, ja se oli kehittynyt alueen arkkitehtuurista ilman suurempaa vaikutusta Italian kuuluisilta barokkiarkkitehdeilta.
Maanjäristyksen jälkeen monet Roomassa opiskelleet paikalliset arkkitehdit saivat mahdollisuuden kehittää barokkiarkkitehtuuria, joka oli suosittua muualla Italiassa. Paikallisten arkkitehtien työ ja uusi arkkitehtuurin tyyli inspiroi monia muita sisialaisia arkkitehteja seuraamaan uutta tyyliä. Vuoden 1730 tienoilla sisialaiset olivat jo kehittäneet barokkityylin omaan selvään suuntaansa. Heidän ansiostaan saaren taide muuttui edelleen persoonallisempaan ja alueellisempaan tyyliin. Sisialainen barokki korvautui hiljalleen 1780-luvulta eteenpäin uusklassismilla.
Erityisen koristeellinen sisialainen barokki oli suosiossa noin 50 vuotta. Se heijasti saaren yhteiskuntajärjestystä aikana, jolloin se oli nimellisesti Espanjan alaisuudessa. Todellisuudessa saarta hallitsi ylimystö, jonka käsiin pääosa maanviljelyyn perustuvasta taloudesta oli keskittynyt.
Skotlannin parlamentti

Skotlannin parlamentti (engl. "Scottish Parliament", gaeli. "Pàrlamaid na h-Alba", skot. "Scots Pairliament") on vuonna 1999 perustettu Skotlannin yksikamarinen itsehallintoelin Edinburghissa. Siitä käytetään Britanniassa ajoittain nimeä Holyrood sijaintinsa mukaan. Parlamenttiin kuuluu 129 vaaleilla nelivuotiskaudeksi valittua edustajaa.
Parlamentaarista työtä tehdään 19 komiteassa.
Parlamentin istuntoja voi seurata suorina lähetyksinä Scottish Parliament TV -kanavalla, jota parlamentti ylläpitää.
Historia.
Parlamentin perustamisesta päätettiin vuoden 1997 kansanäänestyksellä. Se päättää monista Skotlantia koskevista asioista kuten koulutuksesta ja terveydenhuollosta, muttei ole samassa asemassa kuin Westminsterin parlamentti. Skotlannin parlamentti aloitti toimintansa 1999. 
Vuosina 1999–2004 parlamentti kokoontui Skotlannin kirkon käyttämässä kokoontumistilassa.
Parlamentti on kokoontunut syksystä 2004 lähtien Edinburghin Holyroodissa katalonialaisen Enric Mirallesin suunnittelemassa rakennuksessa, jonka arkkitehtuuri on herättänyt runsaasti keskustelua ja mielipiteitä suuntaa ja toiseen.
Viimeisimmät vaalit.
Edelliset vaalit pidettiin 5. toukokuuta 2016. Äänioikeus oli ensimmäistä kertaa 16-vuotiailla.
Suurin puolue on Skotlannin itsenäisyyttä kannattava Skotlannin kansallispuolue (SNP), joka sai 63 paikkaa. konservatiivit sai 31 paikkaa ja Työväenpuolue 24 paikkaa. Lisäksi vihreät saivat kuusi paikkaa ja liberaalidemokraatit viisi paikkaa. Sitoutumaton ehdokas sai yhden paikan.
Toukokuussa 2016 parlamentin puhemieheksi valittiin Ken Macintosh, joka oli ensimmäinen työväenpuolueesta tuleva puhemies.
E. J. Ellilä

Eino Johannes (E. J.) Ellilä (10. kesäkuuta 1892 Onkiniemi, Sysmä – 1. helmikuuta 1983 Porvoo) oli suomalainen kustannusvirkailija, kirjojen kerääjä ja kirjailija. Ellilällä oli yksi Suomen suurimmista yksityisistä kirjakokoelmista, jossa oli suurimmillaan noin 32 000 nidettä.
Ellilä kävi kansakoulun jälkeen Itä-Hämeen kansanopiston ja perusti sitten kotikyläänsä nuorisoseuran ja useita opintokerhoja. Mentyään naimisiin hän muutti vuonna 1920 Heinolaan, missä hän työskenteli toimitusharjoittelijana Heinolan Sanomat- ja Heinolainen-lehdissä (1926-1927). Vuonna 1926 Ellilä siirtyi Porvooseen, missä hän toimi aina vuoteen 1957 saakka WSOY:n palveluksessa kustannusvirkailijana. WSOY:n palveluksessa hän oli Nuoren Voiman Liiton toiminnanjohtaja 1926-1937 ja uudelleen 1941-1944. Kansan Kuvalehden päätoimittaja 1927-1934 ja Uudenmaan Sanomien va. päätoimittaja 1941-1943. Ellilä oli kiinnostunut nuorisoseura- ja kansanvalistustoiminnasta ja hän aloitti kirjallisuuden keräämisen jo nuoruusvuosinaan.
Ellilä sai SKR:n tunnustuspalkinnon 1949 ja kirjastoneuvoksen arvonimen 1953.
Ellilän kokoelmassa oli suomalaisten kirjailijoiden teosten ensipainoksia 1900-luvun alusta aina 1960- ja 1970-luvuille saakka. Ellilä lahjoitti 1960-luvulla 20 000 teosta Helsingin yliopiston kirjastolle ja 7 000 teosta Harvardin yliopiston kirjastolle. Vuonna 1977 hän lahjoitti vielä 3 200 teosta Lahden kaupunginkirjastolle.
Pistetalo

Pistetalo on asuinkerrostalo, jossa on vain yksi porrashuone. Porrashuoneeseen liittyy useita päällekkäisissä tasoissa olevia itsenäisiä asuinhuoneistoja.
Porraskäytävä on sijoitettu yleensä rakennuksen keskelle. Yhdessä kerroksessa voi olla enemmän asuntoja kuin lamellitaloissa.
Korkeaa pistetaloa nimitetään tornitaloksi.
Juha Hakola (jalkapalloilija)

Juha Pekka Hakola (s. 27. lokakuuta 1987 Espoo) on suomalainen jalkapalloilija. Hän on pelipaikaltaan laitahyökkääjä.
Hakola valittiin Viron Meistriliigan vuoden pelaajaksi heti debyyttikaudellaan 2007. Vuonna 2007 hän kävi Espanjan La Ligan RCD Espanyolin testissä. Kaudeksi 2010–2011 Hakola siirtyi Alankomaiden Eredivisien Willem II Tilburgiin, mutta purki sopimuksensa kauden päätteeksi kun Willem II putosi Jupiler Leagueen. Elokuun 2011 lopussa Hakola siirtyi unkarilaiseen Ferencvárosiin. Pelattuaan kaudella 2013 Veikkausliigaa Kuopion Palloseurassa, hän teki tammikuussa 2014 sopimuksen Kyproksen jalkapalloliigassa pelaavan Aris Limassolin kanssa.
Hakola on pelannut Suomen nuorten maajoukkueissa ja hän kuului alle 21-vuotiaiden maajoukkueen vakiorinkiin. A-maajoukkueessa hän pelasi toistaiseksi ainoan maaottelunsa helmikuussa 2009.
Päähuivi

Päähuivi on värillinen kaulan tai pään ympärillä pidettävä huivi. Päähuivia kutsutaan myös "bandanaksi" hindin kielen sanan "badhnu" mukaan. Nykyisin päähuivi viittaa puuvillaisiin tai joskus silkkisiin kangasneliöihin, joihin on painettu yksinkertaisia kašmir- tai pallokuvioita. Tavallisesti päähuivit ovat sivumitaltaan noin 55 senttiä vastaan 40 senttiä. Miehet pitävät niitä joko rintataskussa tai housujen etutaskussa.
Luettelo Lyydian kuninkaista

Vähässä-Aasiassa antiikin aikana kukoistaneen Lyydian – jota aiemmin kutsuttiin Maioniaksi – valtakuntaa hallitsi kolme hallitsijasukua. Näistä ensimmäinen on täysin myyttinen, kuten myös sitä seuraavan alkuosa. Kahdeksannesta vuosisadasta eaa. eteenpäin kertomuksiin alkaa kuitenkin sisältyä historiallisia tapahtumia niin, että lopulta kolmas ja viimeinen suku perustuu kokonaan todellisiin henkilöihin.
Atyadit / Tantalidit.
Viidennellä vuosisadalla eaa. lounaisessa Vähässä-Aasiassa elänyt kreikkalainen historioitsija Herodotos nimesi "Historiateoksensa" ensimmäisessä kirjassa Maneen ja tämän pojan Atyksen Maionian ensimmäisiksi kuninkaiksi.
Samoihin aikoihin Herodotoksen kanssa elänyt historioitsija Ksanthos ja myöhemmin ajanlaskumme alussa vaikuttanut Strabon nimesivät Tmoloksen ja hänen poikansa Tantaloksen Lyydian kuninkaiksi lähes samana ajanjaksona kuin mitä on mainittu Herodotoksen kirjassa.
Yhdistävä tekijä näissä luetteloissa on Omfale, jonka molemmat lähteet nimeävät. Tämän vuoksi on oletettu, että luettelot käsittelevät samoja henkilöitä.
Herakleidit / Tylonidit.
Myytin mukaan toinen hallitsijasuku polveutuu Omfalen toisesta avioliitosta Herakleen kanssa, joiden poika Alkaios oli Beloksen isä, joka puolestaan oli Ninoksen, Assyrian tarunomaisen perustajan, isä. Lyydialaiset kutsuivat heitä tylonideiksi Herakleen orjanimen "Tyloksen" mukaan.
Mermnadit.
Gyges perusti väkivaltaisesti lyhytikäisen mutta mahtavan mermnadien hallitsijasuvun, jonka aikana Lyydia saavutti valtansa huipentuman Vähässä-Aasiassa, ja jonka olemassaolo päättyi Kroisoksen tappioon persialaiskuningas Kyyros II:ta vastaan.
Vaikka hallitsijasuvun historiallisuus on todistettu, Herodotoksen antamien tietojen paikkansapitävyyttä on epäilty. Nykyään käytetyt ajanjaksot perustuvat poikkeavaan assyrialaiseen historiankirjoitukseen.
Brent Gretzky

Brent Gretzky (s. 20. helmikuuta 1972 Brantford, Ontario) on kanadalainen jääkiekkoilija. Hän on toinen kuuluisan Wayne Gretzkyn veljistä, joka pelasi jääkiekkoa; toinen on Keith Gretzky. Brent on pelannut urallaan NHL:ssä vain 13 ottelua, joissa hän on tehnyt neljä pistettä. Gretzkyn veljekset ovat näin eniten pisteitä tehnyt veljespari 2 861 pisteellä.
Gretzkyjen isä Walter opetti heitä pelaamaan jääkiekkoa. Brent siirtyi OHL:ään Belleville Bullsiin 1989–1990, jossa kolmen kauden näytöllä Tampa Bay Lightning varasi hänet kolmannella kierroksella numerolla 49 vuonna . Hän pelasi Tampa Bayssa 13 ottelua kausien 1993–1994 ja 1994–1995 aikana, ja pääsi kerran pelaamaan veljeään vastaan.
Gretzky pelasi pitkän uran kierrellen alasarjoja. Hän on pelannut IHL:ssä, AHL:ssä, yhden kauden ECHL:ssä ja Itävallassa, sekä UHL:ssä. Kauden 2005–2006 jälkeen hän lopetti ammattimaisen pelaamisen. 
Tammikuussa 2008 Gretzky alkoi pelata kanadalaisessa seniorisarjassa kotikaupunkinsa Brantford Blastin joukkueessa. Joukkue voitti sarjan mestaruuden eli Allan Cupin samana keväänä.
Phil Pfister

Phil Pfister (s. 15. toukokuuta 1971) on yhdysvaltalainen voimamies. Hän voitti vuoden 2006 maailman vahvin mies -kilpailun Sanyassa, Kiinassa.
Ennen vuoden 2006 voittoa Pfisterin parhaat sijoitukset samaisessa kilpailuissa olivat olleet neljännet sijat, jotka hän saavutti vuosina 1998 ja 2001. Hän kilpaili 17. huhtikuuta 2008 peliohjelmassa "Are You Smarter Than a 5th Grader?".
Lappeenrannan teknillisen yliopiston tukisäätiö

Lappeenrannan teknillisen yliopiston tukisäätiön perustivat vuonna 1984 Lappeenrannan kaupunki ja Viipurin taloudellinen korkeakouluseura. Tukisäätiön alkupääoma oli 100 000 markkaa. Vuoden 2007 lopussa tukisäätiön tase oli 7,1 milj. euroa. Säätiön tarkoituksena on Lappeenrannan teknillisessä yliopistossa suoritettavan tutkimuksen ja opetuksen tukeminen ja edistäminen. Apurahoja myönnetään diplomityön, pro gradu -tutkielman sekä väitöskirjan tekemiseen tai muuhun tutkimustyöhön. 
Toimintansa aikana säätiö on jakanut 7300 apurahaa, joiden yhteissumma on noin 25 miljoonaa euroa.
Azorientulkku

 
Azorientulkku ("Pyrrhula murina") eli aiemmalta nimeltään azorienpunatulkku on vaarantunut São Miguelin saarella Azoreilla elävä varpuslintu. Sitä on pidetty joko omana lajinaan tai punatulkun alalajina. Nykyisin azorientulkulla on lajistatus, jonka on tehnyt Euroopan rariteettikomitea AERC TAC vuonna 2012.
Kooltaan azorientulkku on noin 17 cm. Lintu on rakenteeltaan tukeva ja pääväritykseltään ruskea. Koiraan vatsa on hieman vaaleanpunertava. Azorientulkun pää ja siivet ovat mustat. Lisäksi siivissä on valkoista ja hieman sinistä. Nokka on tukeva.
Azorientulkun elinympäristöä ovat metsät ja pensaikkoiset maat. Tyypillisiä kasveja, joiden siemeniä se käyttää ravintonaan ovat sugi ja aaltokielopuu. Azorientulkut ovat erityisen riippuvaisia sugin siemenistä tiettyinä kuukausina.
Azorientulkkukannan kooksi arvioitiin vuonna 2016 630–2 000 sukukypsää yksilöä. Suurin kantaan kohdistuva uhka on elinympäristön hakkaaminen. Lisäksi saarelle levinneet kissat ja rotat ovat saalistajia. Suojelutoimien ansiosta kannan koko on saatu vakiinnutettua, joten Kansainvälinen luonnonsuojeluliitto luokitteli lajin vuonna 2016 vaarantuneeksi erittäin uhanalaisen sijaan.
Alfonso III (Aragonia)

Alfonso III eli Alfonso Vapaamielinen (4. marraskuuta 1265 – 18. kesäkuuta 1291) oli Aragonian kuningas vuosina 1285–1291 isänsä Pietari III:n jälkeen. Hän valloitti vuonna 1286 Mallorcan kuningaskunnan. Alfonso II joutui kohtaamaan veljensä Jaakko II:n, paavin sekä Ranskan kuninkaan vihamielisyyttä, mutta vaaran hetkellä Englannin kuninkaan Edvard I:n onnistui saada rauha aikaiseksi. 
Alfonsolla ei ollut lapsia, joten häntä seurasi ennenaikaisen kuoleman jälkeen hänen veljensä. 
Alfonso III on haudattu Barcelonaan, Kataloniaan.
Olga Kuznetsova

Olga Kuznetsova (, s. 17. marraskuuta 1968 Samara) on venäläinen pistooliampuja.
Kuznetsova on saavuttanut olympialaisissa Atlantassa 1996 olympiakultaa 10 m ilmapistoolissa., tuolloin tyttönimellään Klotšneva. Lisäksi hän on voittanut MM-kilpailuissa Lahdessa 2002 joukkuemaailmanmestaruuden ja henkilökohtaisen pronssin 10 m ilmapistoolissa. Zagrebissa 2006 hän saavutti joukkuepronssia samassa lajissa.
Jaakko II (Aragonia)

Jaakko II (10. elokuuta 1267 – 2. marraskuuta 1327) oli Aragonian kuningas vuosina 1291–1327. Hän oli kuningas Pietari III:n ja Constantia Sisilialaisen poika. Isänsä kuoltua Jaakko toimi Sisilian kuninkaana vuodesta 1285, kunnes luopui siitä sopimuksella vuonna 1296. Aragonian ja Valencian kuninkaan ja Barcelonan kreivin asema periytyi ensin Jaakon vanhemmalle veljelle Alfonso III:lle, mutta tämän kuoltua vuonna 1291 Jaakko peri nämäkin valtaistuimet.
Jaakko oli neljästi naimisissa, ja hänellä oli useita lapsia. Aragonian kuninkaana häntä seurasi hänen poikansa Alfonso IV.
Alfonso IV (Aragonia)

Alfonso IV eli Alfonso Lempeä (; 1299 – 24. tammikuuta 1336) oli Aragonian ja Valencian kuningas sekä Barcelonan kreivi (nimellä Alfonso III) vuodesta 1327 kuolemaansa asti. Hän oli Jaakko II:n ja Blanka Anjoulaisen poika.
Alfonsoa seurasi hänen poikansa Pietari IV.
Sun Qi

Sun Qi (s. 29. kesäkuuta 1986 Heilongjiang) on kiinalainen pistooliampuja.
Sun Qi on saavuttanut MM-kilpailauissa Lahdesta 2002 ja Zagrebissa 2006 yhteensä tyttöjen sarjassa kaksi joukkuemestaruutta 10 m ilmapistoolilla ja kaksi 25 m urheilupistoolilla. MM-kilpailussa Lahdessa 2002 tyttöjen 10 m ilmapistoolin joukkuetulos 1146 on nykyinen maailmanennätys.
Péter Bácsi

Péter Bácsi (s. 15. toukokuuta 1983 Budapest) on unkarilainen kreikkalais-roomalaisen tyylin painija, maailman- ja Euroopan-mestari. Hän on paininut aikuisten arvokilpailuissa sarjoissa 74–85 kg.
Bácsi aloitti painin harrastamisen vuonna 1991 ja debytoi aikuisten arvokilpailuissa Bakun MM-kilpailuissa 2007, jossa hän sijoittui seitsemänneksi 74 kilon sarjassa. Vuotta myöhemmin hän oli maailmancupissa toinen ja saavutti uransa ensimmäisen arvokisavoiton ja -mitalin voittamalla 74 kilon Euroopan mestaruuden Tampereella voitettuaan finaalissa turkkilaisen Seref Tüfenkin. Pekingin kesäolympialaisissa 2008 Bácsi oli viides. Bakun EM-kilpailuissa 2010 Bácsi saavutti 74-kiloisissa pronssia ja Dortmundin EM-kilpailuissa 2011 hopeaa. MM-kilpailuissa 2011 hän oli kahdeksas ja Lontoon olympialaisissa 2012 neljästoista.
Bácsi voitti 80 kg:n painoluokassa 2014 sekä Euroopan-mestaruuden Vantaalla että maailmanmestaruuden Taškentissa. Hän oli 75-kiloisissa kahdeksas MM-kilpailuissa 2015 ja viides Rio de Janeiron olympialaisissa 2016. Hän voitti maailmanmestaruuden 82 kg:n painoluokassa Budapestissa 2018.
Bácsi edustaa FTC Budapest -seuraa ja häntä on valmentanut vuodesta 1999 lähtien olympiavoittaja András Sike.
Sulo Lehtinen

Sulo Väinö Lehtinen (23. syyskuuta 1890 Heinola – ? Neuvostoliitto) oli suomalainen jääkärivaravääpeli, työmies, kommunisti, poliisimurhaaja ja neuvostoloikkari.
Sotilasura.
Lehtisen vanhemmat olivat työmies Herman Lehtinen ja Ida Hardt. Hänet vihittiin avioliittoon vuonna 1924 Sanna Agneta Salosen kanssa.
Lehtinen, kansakoulun käynyt heinolalainen työmies, liittyi 10. joulukuuta 1915 vapaaehtoisena Saksassa sotilaskoulutusta antaneeseen jääkäripataljoona 27:n 2. komppaniaan. Ensimmäisessä maailmansodassa hän otti osaa taisteluihin Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin 10. tammikuuta 1918 pataljoonan täydennysjoukkoon ja edelleen siviilitöihin. 
Lehtinen palasi Suomeen sisällissodan aikana 15. maaliskuuta 1918 astuen valkoisen armeijan palvelukseen aliupseeriksi ylennettynä. Hänet sijoitettiin 1. Jääkärirykmentin 3. Jääkäripataljoonan 3. komppaniaan. Sisällissodassa hän otti ryhmänjohtajana osaa taisteluihin Tampereella, Kämärällä ja Viipurissa. Hän haavoittui lievästi Tampereella 4. huhtikuuta 1918. 
Sisällissodan jälkeen Lehtinen palveli koulutusaliupseerina ja komppanianvääpelinä Suomen valkoisen kaartin eri komppanioissa, mistä hänet siirrettiin 3. toukokuuta 1919 Terijoen vartiopataljoonaan. Armeijasta hän erosi 18. lokakuuta 1919 ja liittyi suojeluskuntajärjestöön, missä hänet sijoitettiin Hausjärven suojeluskuntaan paikallispäälliköksi. Tehtävää hän hoiti 1. helmikuuta – 31. lokakuuta 1920 välisen ajan. 
Myöhemmät vaiheet.
Lehtinen toimi työmiehenä vuoteen 1930 saakka. Sinä aikana hän osallistui vasemmistolaiseen poliittiseen toimintaan, mistä hän sai hovioikeuden tuomion vuonna 1921. Vuonna 1930 Lehtinen toimi Suomen Puuteollisuustyöväenliiton osaston n:o 23 puheenjohtajana. Hän oli myös kommunistien käsiin päätyneen Heinolan työväenyhdistyksen sihteeri, kunnes Heinolan työväentalo suljettiin Lapuan liikkeen painostuksesta heinäkuussa 1930. Syksyllä viranomaiset jahtasivat tunnettuna kommunistina pidettyä Lehtistä. Kun poliisipartio yritti 4. syyskuuta 1930 vangita hänet appivanhempiensa talosta Heinolan Jyrängössä, hän ampui pakonsa yhteydessä pidätysryhmään kuuluneen konstaapeli Iivari Kokkosen. Tämän jälkeen Lehtinen pakeni Suomesta Neuvostoliittoon, jonne seurasivat myös hänen vaimonsa ja poikapuolensa. Lehtinen käytti Neuvostoliitossa myös salanimeä Jaakko Rajala ja toimi SKP:ssä. Hän vaikutti Kiestingissä ja toimi NKP:n piirikomitean ohjaajana. Suomeen kantautuneiden tietojen mukaan hän olisi palvellut myös puna-armeijassa. Hänet vangittiin vuonna 1936 Stalinin puhdistuksissa ja vietiin vankileirille Magadaniin, jossa hän tiettävästi kuoli.
Alkaios (mytologia)

Alkaios () oli kreikkalaisessa mytologiassa Perseuksen ja Andromedan poika ja Tirynsin kuningas.
Isänsä kuoleman jälkeen Alkaios peri Tirynsin valtaistuimen. Hän meni naimisiin joko Astydameian, Pelopsin tyttären, Laonomen, Guneuksen tyttären tai Hipponomen, Menoikeuksen tyttären kanssa. Hänelle ja hänen puolisolleen syntyivät lapset Amfitryon ja Anakso.
Muita saman nimisiä hahmoja.
Alkaios on kreikkalaisessa mytologiassa myös muiden hahmojen nimi:
Naisten Mestarien liiga

Naisten Mestarien liiga () on ensimmäinen naisten jalkapallokilpailu Euroopan jalkapalloliiton alaisille seurajoukkueille. Kilpailu perustettiin nimellä Naisten Uefa-cup () kaudelle 2001–2002 naisten jalkapalloa kohtaan kasvaneen kiinnostuksen myötä. Kaudeksi 2009–2010 kilpailun nimi muuttui "Naisten Mestarien liigaksi". Mestarien liiga on toistaiseksi ainoa Uefan seurajoukkuekilpailu naisille.
Sarjajärjestelmä.
Joukkueet pääsevät mukaan voittamalla kansallisen sarjansa, joka voi olla liiga tai cup-kilpailu mikäli liigaa ei pelata. Lisäksi kahdeksasta korkeimmalle rankatusta maasta pääsee mukaan myös toinen joukkue. Mestarien liigan ensimmäisellä kierroksella pelaa 32 joukkuetta. Parhaiden maiden mestarit pääsevät suoraan ensimmäiselle kierrokselle. Heikoimpien maiden mestarit sekä mukana olevat maiden toiset edustajat karsivat liigaan pääsystä karsintalohkoissa, joiden voittajat pääsevät ensimmäiselle kierrokselle.
Naisten Mestarien liiga pelataan cup-muotoisena siten, että kukin pari pelaa keskenään kaksi ottelua, yhden kummankin kotikentällä. Maalieron perusteella parempi joukkue pääsee jatkoon. Maalieron ollessa tasan voittaja on joukkue, joka on tehnyt enemmän maaleja vierasottelussa. Mikäli tällä ei saada eroa, pelataan jatkoaika ja vielä tarvittaessa rangaistuspotkukilpailu.
Finaali pelataan yksiosaisena otteluna puolueettomalla kentällä. Vuoteen 2018 saakka se pelattiin samalla seudulla kuin miesten Mestarien liigan finaali, kaksi päivää ennen miesten ottelua.
Aleksandr Melentjev

Aleksandr Remmovitš Melentjev (, 27. kesäkuuta 1954 Penza – 16. helmikuuta 2015) oli Neuvostoliittoa edustanut pistooliampuja ja olympiavoittaja.
Melentjev oli menestyksekäs pistooliampuja. Hänen kirkkain saavutuksensa oli olympiakulta Moskovasta 1980 50 m pistoolissa maailmanennätystuloksella 581, joka säilyi maailmanennätyksenä vuoden 2014 MM-kisoihin saakka, jolloin Jin Jong-oh ampui tuloksen 583. MM-kilpailuista Melentjev voitti lukuisia joukkuemaailmanmestaruuksia sekä hopeamitaleja henkilökohtaisissa ja joukkuekilpailuissa. Hänellä oli hallussaan 25 m vakiopistoolin joukkuemaailmanennätys 1725 vuodelta 1985.
Martin Tomczyk

Martin Tomczyk (s. 7. joulukuuta 1981 Rosenheim, Saksa) on saksalainen autourheilija. Tomczyk kilpaili kartingin jälkeen Formula BMW:ssä ja Saksan Formula 3 -sarjassa ennen kuin siirtyi DTM-sarjaan vuonna 2001. DTM:ssä hän on ajanut monet vuodet Audilla, nykyään hän ajaa BMW:llä. Vuonna 2007 Tomczyk sijoittui DTM-sarjassa kolmanneksi. Vuonna 2011 Tomczyk voitti DTM-sarjan mestaruuden.
Tomczykin isä Hermann on Deutscher Motor Sport Bundin toimitusjohtaja.
Introspektio

Introspektio (lat.) eli "itsehavainto" tai "itsetarkkailu" on psykologinen tiedonhankintamenetelmä, jossa tutkittava kertoo itse omista ajatuksistaan, haluistaan, tuntemuksistaan ja aistimuksistaan. Sen vastakohtana on "ekstrospektio", itsensä ulkopuolella olevien asioiden havainnointi.
Saksalainen psykologi Wilhelm Wundt käytti introspektiota Leipzigiin vuonna 1879 perustamassaan kokeellisen psykologian laboratoriossa. Wundt uskoi, että hän pystyi saamaan tietoa tutkimuskohteidensa mielten toiminnasta käyttämällä introspektiota osana kokeitaan. Näin hän halusi tutkia mieltä sen perustekijöistä käsin. Wundt ei kuitenkaan keksinyt tällaista lähestymistapaa, vaan se voidaan johtaa taaksepäin ainakin Sokrateehen asti. Wundtin tuoma uutuus oli introspektion käyttäminen kokeellisessa tutkimuksessa, ja sen tuominen näin osaksi vastaperustettua psykologiaa.
Myöhemmin behavioristit vastustivat introspektionismia, koska he katsoivat, että ensimmäisen persoonan näkökulmaan perustuva tutkimus oli epäluotettavaa. Behavioristien mukaan psykologian tuli ollakseen tieteellistä perustua sen sijaan objektiiviseen ja mitattavissa olevaan kolmannen persoonan näkökulmaan perustuvaan tutkimukseen. Tämä johti siihen, että psykologiassa keskityttiin ulkoisesti havaittavaan käyttäytymiseen.
Nicolás Terol

Nicolás ”Nico” Terol Peidro (s. 27. syyskuuta 1988 Alcoy, Alicanten maakunta, Espanja) on espanjalainen ratamoottoripyöräilijä, joka ajaa Aprilia -tallissa 125-kuutioisten MM-sarjassa.
Terol debytoi MM-sarjassa 125-kuutioisissa vuonna 2005 Derbi-tallissa ja saavutti yhden MM-pisteen. Seuraavalla kaudella hän nousi sarjan keskikastiin kerättyään 53 MM-pistettä, joilla hän sijoittui neljänneksitoista. Hän jatkoi Derbi-tallissa vielä kaudella 2007, jolloin hän onnistui saavuttamaan vain 19 pistettä ja sijoittui 22:nneksi.
Terol siirtyi kaudeksi 2008 Aprilia-talliin, jossa hän teki läpimurtonsa maailman eliittiin. Hän sijoittui vielä kauden avauskilpailussa Qatarissa kymmenneksi. Jo seuraavassa kilpailussa Espanjassa hän ajoi ensimmäistä kertaa palkintokorokkeelle Simone Corsin jälkeen toiseksi – se on myös hänen paras sijoituksensa tähän mennessä. Seuraavassa kisassa Portugalin Estorilissä hän ajoi kolmanneksi Corsin ja maanmiehensä Joan Oliven jälkeen. Kiinan GP:ssä hän jäi palkintosijojen ulkopuolelle sijoittuessaan kahdeksanneksi mutta seuraavassa kilpailussa Ranskassa hän ajoi kolmanneksi. Ensimmäisen osakilpailuvoittonsa hän saavutti Indianapolisissa, ja kauden loppupisteissä hän sijoittui viidenneksi.
Seuraavat kaudet Terol ajoi edelleen Aprilialla. Kaudella 2009 hän voitti Tšekin osakilpailun ja sijoittui kokonaispisteissä kolmanneksi. Kaudella 2010 hän voitti Qatarin, Tšekin ja Indianapolisin osakilpailut ja sijoittui kokonaiskilpailussa toiseksi. Kaudella 2011 hän voitti maailmanmestaruuden oltuaan nopein kahdeksassa osakilpailussa.
Snooker-kausi 2008–2009

Snookerin ammattilaiskausi 2008–2009 käynnistyi elokuussa 2008 Belfastissa Pohjois-Irlannissa. Hallitseva maailmanmestari Ronnie O'Sullivan voitti aloitusturnauksen, jonka finaalissa vastassa oli Dave Harold, joka ei ollut saavuttanut finaalipaikkaa 13 vuoteen ammattilaisturnauksessa. O'Sullivan pelasi itsensä finaaliin myös kauden toisessa turnauksessa, mutta nuori Ricky Walden voitti turnauksen ja esti O'Sullivania saavuttamasta kolmannen peräkkäisen ranking-turnausvoiton. 
Kauden alun selkein alisuorittaja oli Shaun Murphy, joka edelliskaudella oli ollut kolmessa finaalissa ja kolmessa semifinaalissa, ja joka hävisi kolmessa ensimmäisessä turnauksessa jo ensimmäisen ottelunsa saavuttaen minimaalisen ranking-pistesaldon. "Grand Prix" -turnauksessa Ryan Day oli koko turnauksen huippuvireessä, mutta finaalissa nousu 7–2 tappioasemasta oli liikaa vaadittu, ja John Higgins voitti ensi kertaa ranking-turnauksen kotimaassaan Skotlannissa. 
Ammattilaiskiertue kävi tällä kaudella ensimmäistä kertaa Bahrainissa, mutta huippupelaajat Steve Davis, Ronnie O'Sullivan, John Higgins, Mark Selby sekä Ding Junhui vetäytyivät turnauksesta eri syihin vedoten. Tämä antoi mahdollisuuden useammalle karsijalle saavuttaa enemmän ranking-pisteitä. Matthew Stevens pelasi itsensä yli kolmen vuoden tauon jälkeen finaaliin, jonka hävisi niukasti erin 7–9 Australian Neil Robertsonille, jonka edelliskausi oli niin ikään vaisuhko. Stevens on kahdesti hävinnyt maailmanmestaruusturnauksen finaalissa erin 16–18. 
Turnauksessa esiintyi pitkästä aikaa myös seitsenkertainen maailmanmestari Stephen Hendry, jonka Stevens pudotti semifinaalissa erin 6–4. Nuori Judd Trump saavutti syyskaudella muun muassa semifinaalipaikan "London Royal Watches Grand Prix" -turnauksessa, ja tämän jälkeen vielä ensimmäisen ammattilaisturnausvoittonsa "The Masters Qualifying" -turnauksessa. 
"Masters"-turnauksen finaalissa kohtasivat Ronnie O´Sullivan ja Mark Selby, joka jatkoi tappiotonta putkeaan tässä turnauksessa tähän otteluun saakka. "The Rocket" katkaisi tämän putken ja nosti pystin jo neljättä kertaa uransa aikana. Tässä turnauksessa O'Sullivan pelasi kepillä, jolla oli harjoitellut vain pari tuntia ennen turnauksen alkua. 
"Welsh Open" -turnauksessa molemmat finalistit lähtivät taistelemaan uransa ensimmäisestä ranking-turnausvoitosta, ja edellisen vuoden maailmanmestaruuskisojen finalisti, ja koko kauden vakuuttavasti useassa semifinaalissa esiintynyt, Ali Carter onnistui tässä Joe Swailia vastaan. 
Pekingissä turnausvoittajaksi nousi pitkästä aikaa vanha konkari Peter Ebdon, joka kukisti finaalissa "Grand Prix" -voittaja Higginsin. Higgins saavutti kauden huipennuksessa jo kolmannen maailmanmestaruutensa. Finaalissa Shaun Murphy ei kyennyt vastaamaan Higginsin varmuuteen ja jäi vaille toista mestaruuttaan. Maailmanmestaruusturnauksessa nähtiin myös 147 pisteen "maksimibreikki", jonka suoritti kaikkien aikojen snooker-pelaajaksi kehuttu Stephen Hendry.
Chott

Chott, ääntämys ranskan kielen mukaan, tarkoittaa Saharassa olevaa järveä, joka on kuiva kesällä, mutta vetinen talvella. Suurin näistä on 5000–7000 km2 laajuinen Chott el Djerid Tunisiassa.
Alfonso XI

Alfonso XI (13. elokuuta 1311 – maaliskuu 1350) oli espanjalainen Kastilian ja Léonin kuningas vuosina 1312–1350.
Hän oli Ferdinand IV:n ja kuningatar Constanzan poika. Alfonsosta tuli Kastilian ja Leónin hallitsija isänsä kuoltua vuonna 1312.
Alfonson puoliso oli Portugalin prinsessa María de Portugal (1313–1357), joka oli Portugalin kuningas Afonso IV:n ja Kastilian prinsessa Beatrizin tytär. Heille syntyi kaksi poikaa, joista toisesta tuli kuningas Pietari I Julma 
Lisäksi hän sai kymmenen lasta rakastajattarensa Leonor de Guzmánin kanssa, joista vanhin lapsi Henrik II Äpärä syrjäytti Pietarin vuonna 1369.
Alfonso XI menehtyi 39-vuotiaana maaliskuussa 1350 ruttoon mustan surman riehuessa Euroopassa.
Ferdinand IV (Kastilia)

Ferdinand IV Kutsuttu (esp. "El Emplazado") (6. joulukuuta 1285 – 7. syyskuuta 1312) oli Kastilian ja Leónin kuningas 1295-1312.
Ferdinand oli Sancho IV:n ja tämän puolison María de Molinan poika. Hän peri vallan kymmenvuotiaana, ja alaikäisyyden ajan hänen äitinsä toimi sijaishallitsijana. Täysi-ikäisenä Ferdinand otti vallan itselleen, mutta oli heikko kuningas. Hön onnistui kuitenkn saamaan Gibraltarin Grenadan maureilta takaisin Kastilialle vuonna 1309.
Ferdinandia seurasi kuninkaana hänen poikansa Alfonso XI.
Mimi Rogers

Mimi Rogers, synt. Miriam Spickler (s. 27. tammikuuta 1956 Coral Gables, Florida) on yhdysvaltalainen näyttelijä ja pokerinpelaaja. Hän teki läpimurtonsa Hollywoodissa vuoden 1987 elokuvassa "Someone to Watch Over Me".
Elämäkerta.
Ura.
Rogers on näytellyt lähinnä indie-elokuvissa, ja hän on esiintynyt muun muassa elokuvissa "Ekstaasi" (1991), "Wedlock – kalmankihla" (1991) ja "Dark Horse" (1992). Hänen valtavirran elokuviinsa kuuluvat esimerkiksi "Austin Powers – kumma jätkä" vuodelta 1997 ja "Lost in Space – matkalla avaruuteen" vuodelta 1998. Rogers on lisäksi vieraillut useasti televisiosarjassa "Salaiset kansiot", jossa hän esitti FBI-agentti Diana Fowleyta. Hän on myös esiintynyt pääroolissa televisiosarjassa "The Loop". Tuoreimpia rooleja on muun muassa televisioelokuvassa "" (2005). Vuodesta 2003 alkaen Rogers on pelannut useissa pokeriturnauksissa.
2010- ja 2020-luvuilla Rogersin isoin rooli on ollut Amazon Prime Videon poliisisarjassa "Bosch" (2014–2021) ja sen jatko-osassa "" (2022–).
Yksityiselämä.
Vuosina 1976–1980 Rogers oli naimisissa Jim Rogersin kanssa. Vuonna 1987 hän meni naimisiin näyttelijä Tom Cruisen kanssa ja esitteli tälle uskontonsa skientologian. He erosivat vuonna 1990. Vuodesta 2003 lähtien Rogers on ollut naimisissa tuottaja Chris Ciaffan kanssa, ja heillä on kaksi lasta.
Vuorovaikutteinen demokratia

Vuorovaikutteinen demokratia on sähköisen demokratian malli, jossa äänestäjäkunta voi osallistua informaatioteknologian avulla. 
Vuorovaikutteinen demokratia sallisi äänestämisen yksittäisissä asioissa, joista voidaan helpommin päättää, hieman kuten sähköisissä kansalaisadresseissa.
Jokaisen äänestäjän voidaan ajatella olevan päätöksen tekevä tiedon käsittelijä koskien kutakin asiaa. Vuorovaikutteisen demokratian tuhannet tai miljoonat äänestäjät saattavat tehdä parempia päätöksiä kuin muutama sata kansanedustajaa, joiden elämänkokemus on kapeampi.
Vaalijärjestelmän turvallisuus on ratkaisevan tärkeätä mille tahansa demokratian muodolle, mutta informaatioteknologian käyttö lisää uusia petoksen mahdollisuuksia. Internetin pankkijärjestelmissä käytössä olevien kaltaisia järjestelmiä on ehdotettu varmistamaan vuorovaikutteisen demokratian turvallisuutta. Kuitenkin on myös huolia siitä, että henkilökohtaiset tiedot ja äänet ovat alttiita manipuloinnille.
Vuorovaikutteisen demokratian kannattajat uskovat, että informaatioteknologian käyttö on tärkeää äänestysten kustannusten kontrolloimiseksi. Kuitenkin järjestelmän reiluuden varmistamiseksi jokaiselle yhteiskunnassa pitää turvata helppo pääsy päätteille (matkapuhelimet tai tietokoneet). Tämä saattaa sisältää julkisen pääsyn kirjastojen myötä.
Kaikki demokratiat pohjautuvat lehdistönvapaudelle ja tämä on erityisesti totta vuorovaikutukselliselle demokratialle. Ilman median osallistumista ehdotusten ja äänestysten raportointiin järjestelmä ei luo tarpeeksi äänestäjäkunnan kiinnostusta ja osallistumista.
Peter Goldreich

Peter Goldreich (s. 14. heinäkuuta 1939) on yhdysvaltalainen astrofyysikko. Hän voitti vuonna 1993 Royal Astronomical Societyn kultamitalin ja vuonna 2007 Shaw-palkinnon. 
Cornellin yliopistosta valmistunut Goldreich on työskennellyt pitkään Kalifornian teknologian instituutissa (Caltech) vuodesta 1966. Vuodesta 2003 hänellä on ollut professuuri myös Princetonin yliopistossa. 
Goldreich sai valinnan Kansalliseen tiedeakatemiaan vuonna 1972 sekä Yhdysvaltain taiteiden ja tieteiden akatemiaan 1973. Hän on myös Royal Societyn ulkomaalaisjäsen.
Shaw-palkinnon perusteluissa mainitaan, että Goldreichiä pidetään yleisesti yhtenä modernin tähtitieteen vaikutusvaltaisimmista ja ihailluimmista teoreetikoista. Hönen tutkimuskohtteensa ovat olleet monipuolisia. Niihin kuuluvat rataresonanssien vaikutukset aurinkokunnassa, planeettojen renkaissa ja aurinkokunnan ulkopuolisissa planeetoissa; kiekkogalaksien spiraalirakenteen alkuperä; pulsarien sähködynamiikka; astrofysikaalisen turbulenssin luonne ja Ion rooli Jupiter-planeetalta tulevien matalataajuisten radiopurkausten lähteenä.
David Mitchell (kirjailija)

David Mitchell (s. 12. tammikuuta 1969) on englantilainen kirjailija. Hän oli Booker-palkintoehdokas romaaneistaan "number9dream" ja "Pilvikartasto". Mitchell on valmistunut Kentin yliopistosta ja työskennellyt opettajana Japanissa.
"Pilvikartasto" (2004) on voittanut useita kirjallisuuspalkintoja, muun muassa British Book Awards -palkinnon. Romaanin pohjalta julkaistiin samanniminen elokuva vuonna 2012.
"Luukellot" sai parhaan romaanin World Fantasy -palkinnon vuonna 2015.
Helen Duncan

Helen Duncan (25. marraskuuta 1897 – 6. joulukuuta 1956) oli skottilainen meedio ja toiseksi viimeinen Isossa-Britanniassa noituudesta vuoden 1735 Witchcraft Actin mukaan vankeuteen tuomittu.
Elämäkerta.
Duncan syntyi Callanderissa Stirlingissä. Hän oli naimisissa sodassa haavoittuneen veteraanin kanssa ja kuuden lapsen äiti ja työskenteli valkaisutehtaassa.
Duncan saavutti mainetta meediona, joka auttoi ottamaan yhteyttä kuolleisiin läheisiin vaipumalla transsiin ja erittämällä suustaan ektoplasmaa, jonka avulla henget saattoivat puhua elävien kanssa. Hän antoi useita näytöksiä ympäri Britanniaa ja keräsi runsaan joukon kannattajia.
London Spiritual Alliance tutki Duncanin tapausta ja 1931 ja julisti hänet huijariksi. Vuonna 1933 Edinburghin seriffi tuomitsi hänet kymmenen punnan sakkoihin ja kuukauden vankeuteen huijauksesta.
Sodan aikana Duncan asui Portsmouthissa. Vuonna 1941 hän väitti kuolleen merimiehen haamun ilmestyneen hänelle ja ilmoittaneen laivansa HMS Barhamin juuri uponneen. Taistelulaivan menetys pidettiin salaisuutena kolme kuukauden ajan saksalaisten hämäämiseksi.
Duncanin paljastukset herättivät viranomaisten huomion ja poliisi keskeytti 19. tammikuuta 1944 hänen istuntonsa ja pidätti hänet ja kolme yleisöstä. Duncan tuomittiin Witchcraft Actin perusteella yhdeksän kuukauden vankeuteen ja häntä pidettiin Hollowayn vankilassa Lontoossa. Yleisesti uskotaan että tuomiolla pyrittiin estämään Duncania paljastamasta sotasalaisuuksia, kuten tulevaa Normandian maihinnousua. Tuomion taustalla on katsottu olevan laivaston tiedustelupalvelun ja MI5:n.
Duncan vapautui vankilasta 22. syyskuuta 1944 ja jatkoi toimiaan. Hänet pidätettiin vielä kerran marraskuussa 1956, vähän ennen kuolemaansa.
Helen Duncanista on myöhemmin tullut eräänlainen kuuluisuus, jolle on omistettu kolmisenkymmentätuhatta websivustoa ja hänen kannattajansa ja jälkeläisensä ovat kampanjoineet ja vaatineet kumoamaan hänen tuomionsa ja puhdistamaan hänen maineensa.
Vastoin yleistä uskomusta Helen Duncan ei ollut viimeinen Britanniassa noituudesta tuomittu, vaan vielä syyskuussa 1944 72-vuotias Jane York tuomittiin viiden punnan uhkasakkoon seitsemästä yrityksestä kommunikoida kuolleiden henkien kanssa.
Jamie Green

Jamie Green (s. 14. kesäkuuta 1982 Leicester, Yhdistynyt kuningaskunta) on englantilainen autourheilija. Kaudella 2002 hän ajoi Britannian Formula Renault'ssa ja vuonna 2003 Britannian Formula 3:ssa. Vuonna 2004 Green kilpaili Formula 3:n Eurosarjassa ja voitti seitsemän kilpailua ja mestaruuden. Nykyään Green ajaa DTM-sarjassa, jossa hän kilpaili vuosina 2005-2012 Mercedes-Benzillä ja vuodesta 2013 eteenpäin Audilla.
Green palkittiin vuonna 2002 McLaren Autosport BRDC Award -palkinnolla.
Run Run Shaw

Run Run Shaw CBE (, alun perin 邵仁楞; ; 23. marraskuuta 1907 – 7. tammikuuta 2014) oli hongkongilainen liikemies, elokuvatuottaja, mediamoguli ja hyväntekijä. 
Run Run Shaw perusti veljensä Run Me Shawin kanssa Shaw Brothers Studion, joka on tuottanut useita kuuluisia elokuvia. Hänelle myönnettiin vuonna 2007 Hongkongin elokuvapalkintotilaisuudessa palkinto elämäntyöstä. Lisäksi hän sai vuonna 1998 Suuren Bauhinia-mitalin. Shaw loi Shaw-palkinnon (”idän Nobel”), jota on jaettu vuodesta 2004 lähtien merkittäville tieteilijöille tähtitieteen, lääketieteen ja matematiikan aloilla.
Asteroidi on nimetty hänen mukaansa.
Shiing-Shen Chern

Shiing-Shen Chern (; 26. lokakuuta 1911 – 3. joulukuuta 2004) oli kiinalainen matemaatikko. Hän kuului 1900-luvun differentiaaligeometrian tunnetuimpiin hahmoihin.
Chern työskenteli uransa aikana pitkään niin Kiinassa kuin Yhdysvalloissakin, ja hänellä oli myös Yhdysvaltain kansalaisuus. Hän oli Kalifornian yliopiston matemaattisten tieteiden tutkimusinstituutin perustaja ja ensimmäinen johtaja. Hän sai Kansallisen tiedemitalin (USA), Wolfin matematiikan palkinnon, Lobatševski-mitalin ja Shaw-palkinnon. 
Ura.
Chern syntyi Xiushuin piirikunnassa, nykyisessä Jiaxingissa Zhejiangin maakunnassa, mutta muutti vuonna 1922 Tianjiniin, jossa hän pääsi vuonna 1926 opiskelemaan Nankain yliopistoon. Valmistuttuaan vuonna 1930 hän täydensi vuosina 1931–1934 opintojaan Tsinghua-yliopistossa, jossa hän työskenteli kurssiassistenttina matematiikan laitoksena ja opiskeli projektiivista differentiaaligeometriaa Sun Guangyuanin ohjauksessa. Hän julkaisi ensimmäisen tutkimuksensa vuonna 1932 ja valmistui vuonna 1934 maisteriksi. Samana vuonna hänelle myönnettiin stipendit Yhdysvaltoihin Princetoniin ja Harvardiin, mutta hän jatkoi opintojaan Saksassa Hampurin yliopistossa Wilhelm Blaschken ohjauksessa. Hän kirjoitti saksankielisen väitöskirjansa "Eine Invariantentheorie der Dreigewebe aus formula_1-dimensionalen Mannigfaltigkeiten im formula_2" ja valmistui tohtoriksi () vuonna 1936. Tämän jälkeen hän työskenteli geometrian parissa Pariisin Sorbonnessa Élie Cartanin ohjauksessa.
Kesällä 1937 Chern nimitettiin matematiikan professoriksi Tsinghua-yliopistossa; saman vuonna syttynyt toinen Kiinan–Japanin sota kuitenkin pakotti Tsinghuan ja monet muut yliopistot siirtymään lännemmäs Kunmingiin. Vuonna 1943 Chern muutti Yhdysvaltoihin ja rupesi työskentelemään Princetonissa Institute for Advanced Study -instituutissa (IAS) sekä "Annals of Mathematics" -lehden toimittajana. Vuosina 1943–1964 Chern kutsuttiin IAS:ään useita kertoja. 
Chern palasi Kiinaan vuonna 1945 ja oli mukana perustamassa Academia Sinican matematiikan instituuttia, joka siirtyi myöhemmin Nanjingiin, Kiinan tasavallan silloiseen pääkaupunkiin. Kiinan sisällissodan jatkuessa hän palasi Princetonin yliopistoon professoriksi. Vuonna 1949 hänestä tehtiin matematiikan professori Chicagon yliopistossa.
Vuonna 1960 Chern siirtyi Kalifornian yliopistoon Berkeleyhin, jossa hän toimi professorina vuoteen 1979 asti, jolloin hänestä tuli emeritusprofessori. Hän sai vuonna 1961 Yhdysvaltain kansalaisuuden. 
Kiinan ja Yhdysvaltain suhteiden ruvettua paranemaan vuoden 1972 Shanghain julkilausuman myötä Yhdysvaltain kansalaiset saivat jälleen käydä Kiinassa. Kiinan johtajat Mao Zedong, Deng Xiaoping ja Jiang Zeming ihailivat ja kunnioittivat Cherniä suuresti. Useat kiinalaiset tiedemiehet olivat joutuneet tapetuiksi kulttuurivallankumouksessa. Chern muutti pysyvästi Tianjiniin vuonna 1999. 
Chern kuoli Tianjinissa 93-vuotiaana. Hänen mukaansa on nimetty asteroidi 29552 Chern.
Saksan jalkaväen harjoitusohjesääntö

Saksan jalkaväen harjoitusohjesääntö on suomalaisten jääkärien Berliinissä vuonna 1915 julkaisema
sotilaskäsikirja. Kirja jaettiin jääkäreille vuoden 1916 alussa.
Kirjan koko on A6 ja siinä on 109 sivua. Esilehdellä lukee kirjan nimi muodossa "Saksan jalkaväen harjoitusohjesääntö - kouluutus"(sic.)" - suomennos". Tekijän nimeä, julkaisijaa tai alkuteoksen nimeä siihen ei ole merkitty. Tämä on olosuhteiden kannalta ymmärrettävää: sotilaskäsikirjan ei haluttu johdattavan käyttäjien eli jääkärien tai heidän täsmällisten taustavoimiensa jäljille. Kannet ovat mustat. Kirjan sisältö on jaettu 249:ään numeroituun kohtaan.
Heikki Nurmio (1933) mainitsee, että ohjesäännön kääntäminen oli tulevan "Suomalaisen sotilaskäsikirjan" alkutyö. Edelleen hän kuvaa, että ohjesääntöä varten oli kehitettävä suomalaisia komentosanoja. "Miltä tuntui esimerkiksi 'Seitzengewehr - plantz auf!'-komennon rinnalla 'Pistimet - kiinni!' Vasta käytännössä ne saivat kaikunsa." Nurmion mainitsema esimerkki on kohdasta "Otteet" / "Pistimen kiinnitys ja tuppeenvienti", ohje n:o 43.
Tiina Raevaara

Tiina Raevaara (s. 5. maaliskuuta 1979 Kerava) on suomalainen kirjailija, filosofian tohtori ja entinen tutkija.
Vuonna 2006 Raevaara voitti Martti Joenpolven novellikilpailun. Hänen esikoisromaaninsa "Eräänä päivänä tyhjä taivas" ilmestyi vuonna 2008. Toinen teos, novellikokoelma "En tunne sinua vierelläni" (2010) voitti Runeberg-palkinnon vuonna 2011.
Elämä ja ura.
Raevaara valmistui ylioppilaaksi Keravan lukiosta vuonna 1998. Hän opiskeli biologiaa ja valmistui filosofian maisteriksi Helsingin yliopistosta vuonna 2001. Vuonna 2005 hän väitteli Helsingin yliopistossa filosofian tohtoriksi perinnöllisyystieteen alaan kuuluvalla väitöskirjalla. Vapaaksi kirjoittajaksi hän jäi vuonna 2007. Kertomansa mukaan Raevaara suunnitteli jatkavansa tutkijana, mutta kaunokirjallisuuden kirjoittaminen vei aina vain enemmän aikaa ja monimutkaistuvat yliopiston työyhteisön käytännöt ja esimerkiksi apurahatutkijoiden eriarvoinen kohtelu ajoivat häntä jättäytymään vapaaksi kirjoittajaksi.
Raevaara voitti vuonna 2006 Martti Joenpolven novellikilpailun. Hänen esikoisromaaninsa "Eräänä päivänä tyhjä taivas" ilmestyi vuonna 2008 ja novellikokoelma "En tunne sinua vierelläni" vuonna 2010. Novellikokoelmallaan hän voitti vuoden 2011 Runeberg-kirjallisuuspalkinnon. Vuonna 2011 ilmestyi Raevaaran tietokirja "Koiraksi ihmiselle" koiran historiasta ja evoluutiosta ja vuonna 2012 romaani "Hukkajoki". Perhesurmia käsittelevä romaani "Laukaisu" ilmestyi tammikuussa 2014. Vuonna 2015 Raevaaralta ilmestyi romaani "Yö ei saa tulla", jonka innoittajana on toiminut E. T. A. Hoffmannin novelli "Nukuttaja". Sen jatko-osia ovat romaanit "Korppinaiset" (2016) ja "Veri joka suonissasi virtaa" (2017). 
Raevaara on kirjoittanut tiedeartikkeleita muun muassa "Helsingin Sanomiin," "Tiede"-lehteen ja "Long Play" -verkkojulkaisuun. Hän pitää "Tarinoita tieteestä" -blogia "Suomen Kuvalehden" internetsivuilla. Raevaara oli Skepsis ry:n varapuheenjohtaja vuosina 2015–2017. Vuonna 2015 hän sai tiedonjulkistamisen valtionpalkinnon "ajankohtaisesta ja asiantuntevasta tiedonjulkistamisesta eri medioissa".
Vuosina 2018–2020 Raevaara oli työelämäprofessori Turun yliopistossa. Hän sai vuonna 2021 Suomalaisen Tiedeakatemian myöntämän Pro Scientia -palkinnon, joka myönnetään merkittävästä tieteen aseman edistämisestä yhteiskunnassa.
Raevaara on sanoittanut kappaleen ”Kriittinen massa” metalliyhtye Stam1nan vuoden 2021 albumille "Novus Ordo Mundi".
Yksityiselämä.
Raevaara asuu synnyinkaupungissaan Keravalla ja hänellä on kaksi lasta.
Karhuvaari

 
Kivisyömmi Karhula (; tunnetaan useimmiten nimellä Karhuvaari, "Grandpa Beagle") on Aku Ankka -sarjakuvissa esiintyvä hahmo, Karhukoplan isoisä. Hän on yksi Roope Ankan vanhimmista vihollisista. Kivisyömmi Karhula tapasi Roopen Mississippillä, kun tämä oli vasta saapunut Amerikkaan. Myöhemmin hän toisinaan johtaa Karhukoplaa näiden yrittäessä ryöstää Roopen rahasäiliön. Hahmo on esiintynyt runsaimmin italialaisten piirtäjien tekemissä Roope-setä-tarinoissa.
Hahmon loi sarjakuvapiirtäjä Carl Barks. Roopen nuoruudessaan kohtaama Kivisyömmi Karhula esiintyi ensi kerran vuonna 1957 Barksin tarinassa ’Suuri jokilaivakilpailu’ (tunnetaan myös nimellä ’Mississipin Kultataala’; ), sarjan nykyhetkessä elävä Karhuvaari puolestaan tarinassa ’Rahalähde’ (tunnetaan myös nimellä ’Karhukoplan tempaus ’; ) vuonna 1958. Piirtäjä Don Rosa tulkitsi nämä kaksi samaksi hahmoksi, jota hän käytti sarjakuvateoksessaan "Roope Ankan elämä ja teot".
Ulkonäkö.
Nuorempana Kivisyömmi on ollut tukevahko, ruskeaviiksinen ja -partainen väkivahva nuorimies, joka poltteli ahkeraan piippua. Nykyään vartalo on roimasti hintelämpi ja parta vitivalkoinen ja pitkä. Piippu on yhä säilynyt.
Nykypäivänä.
Kivisyömmi alkaa olla jo vanha muttei suinkaan väsynyt. Hän ja hänen kolme pojanpoikaansa yrittävät yleensä ryöstää Roope Ankan rahoja hänen rahasäiliöstään. Toisinaan ryöstöpuuhiin kutsutaan koko Karhulan suuri suku. Roopen rahasäiliö ei ole ainoa ryöstökohde, vaan ryöstöjä suunnitellaan myös muualle ympäri kaupunkia.
Koplan pojat kutsuvat Kivisyömmiä yleensä "vaariksi" tai "karhuvaariksi".
Apple Mighty Mouse

Apple Mighty Mouse on moninäppäiminen USB tai Bluetooth-hiiri. Apple julkaisi hiiren 2. elokuuta 2005. Laitteen julkaisu oli merkittävä asia myös siksi, että ennen julkaisua Apple oli myynyt vain yksinäppäimisiä hiiriä. Laitteen seuraaja on Magic Mouse.
Ulkonäkö ja toiminta.
Mighty Mouse on valmistettu valkoisesta muovista ja sen ulkokuoreen on kaiverrettu Applen logo. Hiiressä on neljä painiketta: vasen- ja oikea painike, napsautettava rullauspallo sekä sivuilla olevat "puristettavat" painikkeet.
Mac OS X on ainoa käyttöjärjestelmä joka tukee täysin laitetta. Muiden käyttöjärjestelmien kanssa laitteen toiminta on rajoitettua, ja se toimii vain perushiirenä.
Laitteen käyttämän tekniikan takia se ei erota samanaikaista oikean- ja vasemman painikkeen painallusta. Sen seurauksena joidenkin ohjelmien, kuten suunnitteluohjelmien ja pelien käyttö voi hankaloitua.
Woo Hee-young

Hee Young Woo ("Mr Woo") (s. 13. marraskuuta 1963 Soulissa) on entinen eteläkorealainen jalkapalloilija.
Woo huomasi nuorena poikkeuksellisen lahjakkuutensa jalkapallossa. Woo harjoitteli paljon ja vielä hieman sen lisäksi, hän otti mallia muun muassa Diego Maradonasta. Ahkeran harjoittelun tuloksena hän voitti kansainvälisen taitokilpailun Koreassa ja päätti haluavansa ammattilaisjalkapalloilijaksi. Muutaman harjoitteluvuosien jälkeen Woo oli valmis näyttämään taitonsa koko maailmalle. Ammattilaisuransa Woo pelasi Saksan Bundesliigassa Stuttgart Kickersissä. Pallonkäsittelytaitojaan hioessa Woon tavoitteena oli tulla "Maailman parhaaksi jalkapalloviihdyttäjäksi"
Hee Young Woo rikkoi Guinnessin päälläpomputtelu ennätyksen 1989 
pomputtelemalla palloa viiden tunnin, kuuden minuutin ja kolmenkymmenen sekunnin ajan (5h 6min 30 sek)
Saksassa ollessaan Woo pääsi Saksan liigan finaaliin ja sen jälkeen palasi Koreaan.
Woo lämmitteli yleisöä Soulin kesäolympialaisissa vuonna 1988. 
1990 maailmanmestaruuskisojen aikana Woo esiintyi Pelén 50-vuotisjuhlissa.
Hieman myöhemmin Woo muutti Havaijille ja aloitti valmentamaan samalla esiintymällä lukuisissa näytöksissä Las Vegasissa.
Jälleen vuonna 1994 hän esiintyi yleisölle jalkapallon maailmanmestaruuskilpailuissa ja Havaijilla lukemattomissa Outrigger-hotelliyhtymän näytöksissä suurille yleisömassoille.
Jälleen vuonna 2002 Woo esiintyi jalkapallon maailmanmestaruuskilpailuissa Etelä-Koreassa. 
2002 vuoden maailmanmestaruuskilpailuiden lähettiläänä Woo mainosti kilpailuja esityksissään.
Woo päätti esitellä taitojaan myös Britteinsaarilla, Niken televisiomainoksissa, 
erillisissä tilaisuuksissa ympäri brittejä sekä jalkapallo-otteluissa. Niken 'Stickman' mainoksen ilmestyessä Brasilialainen jalkapallotähti Ronaldinho oli niin vakuuttunut Woon taidoista, että hän jopa pyysi Woota signeeraamaan jalkapallonsa. Tämä on brassitähden mukaan ainoa kerta kun hän on ikinä pyytänyt nimikirjoitusta.
Woo sai runsain määrin mahtavaa palautetta ihailijoiltaan Englannissa ja on vihdoin ympäri maailmaa tunnettu "Maailman parhaana jalkapalloviihdyttäjänä".
Matkijavälskäri

Matkijavälskäri ("Acanthurus pyroferus") on meriakvaarioissakin pidetty koralliriuttojen kala.
Ulkonäkö ja koko.
Nuoret yksilöt muistuttavat keltaherttuakalaa ("Centropyge flavissimus"): sitruunankeltainen yleisväri, lemmikinsininen rengas silmän ympärillä. Aikuistuessaan kala muuttaa täysin väritystään: pohjaväristä tulee suklaanruskea, evistä harmaansävyiset. Kiduskannen takana on oranssi läikkä. Kala voi kasvaa 25 cm pitkäksi. Aikuisen yksilön pyrstö on lyyranmuotoinen ja sen reuna on vaaleankeltainen.
Alkuperä.
Matkijavälskäri on kotoisin Indopasifiselta merialueelta: sen levinneisyysalue ulottuu Seychelleiltä Markiisi- ja Tuamotosaarille, Japanin eteläosista Suurelle Valliriutalle.
Käyttäytyminen.
Matkijavälskäreitä pidetään vähemmän aggressiivisina kuin muita saman suvun kaloja kuten tulivälskäriä. Aikuisina myös matkijavälskärit ärhentelevät lajitovereilleen ja muille saman näköisille kaloille, varsinkin, jos ne ovat jo ehtineet asettua akvaarioon ja siihen tuodaan uusia välskäreitä.
Ravinto.
Matkijavälskärit syövät pääasiassa kasvisruokaa.